b'\n_START_ARTICLE_\nW. Mark Felt\n_START_PARAGRAPH_\nWilliam Mark Felt (s. 17. elokuuta 1913 Twin Falls, Idaho \xe2\x80\x93 18. joulukuuta 2008 Santa Rosa, Kalifornia) oli Yhdysvaltojen keskusrikospoliisin FBI:n agentti ja apulaisjohtaja. _NEWLINE_Watergate-skandaalin aikana Felt toimi FBI:n apulaisjohtajana vuoteen 1973. H\xc3\xa4n oli nimell\xc3\xa4 \xe2\x80\x9dSyv\xc3\xa4 kurkku\xe2\x80\x9d (engl. Deep Throat) tunnettu tietol\xc3\xa4hde, jonka vuotamien tietojen perusteella Washington Postin toimittajat Bob Woodward ja Carl Bernstein kirjoittivat presidentti Nixonin eroon johtaneet paljastustarinansa._NEWLINE_Syv\xc3\xa4n kurkun henkil\xc3\xb6llisyys paljastui vasta 31. toukokuuta 2005 Vanity Fair -lehden haastattelussa, jossa Felt my\xc3\xb6nsi olleensa salainen tiedonantaja. Samana p\xc3\xa4iv\xc3\xa4n\xc3\xa4 Bob Woodward vahvisti asian._NEWLINE_Felt teki kirja- ja elokuvasopimuksen osallisuudestaan Watergate-skandaalin paljastumiseen. Vuonna 2006 julkaistiin h\xc3\xa4nen muistelmansa A G-Man\xe2\x80\x99s Life ja 2017 elokuva Mark Felt: The Secret Man, jossa Felti\xc3\xa4 esitti Liam Neeson.'